Մանդատների բաշխումից հետո էլ տեղի են ունենում քաղաքապետի թեկնածուի առաջադրում եւ ընտրություն։ Եթե մանդատների բաշխման արդյունքում, այդուհանդերձ, որեւէ ուժ չկարողանա ավագանու տեղերի 40 տոկոսից ավելին հավաքել եւ բոնուսով ստանալ բացարձակ մեծամասնություն, ապա ցանկացած ուժ կարող է թեկնածու առաջադրել, եւ ավագանու ընտրությամբ կորոշվի, թե ով է դառնում քաղաքապետ։ Հիշեցնենք, որ Վանաձորում հենց այդպես էլ եղավ, եւ գաղտնի քվեարկության արդյունքում ՀՀԿ-ն ստացավ ՕԵԿ-ի աջակցությունը, որի հետ այժմ կոալիցիոն կառավարում է իրականացնում։ Հաշվի առնելով քաղաքական նոր իրավիճակը՝ ավագանու ընտրություններին սահմանված հնարավորությունից կարող է օգտվել հենց «Քաղաքացիական պայմանագիրը», որն այս ընտրությունների ֆավորիտն է, իսկ եթե աջակցության խնդիր առաջանա, ապա նրան օգնության կհասնի «Լույս» դաշինքը, ում շանսերը եւս բարձր են գնահատվում առաջադրված ուժերի շարքում։